Document ID: 31999R1662

KOMISIJAS REGULA (EK) Nr. 1662/1999
(1999. gada 28. jūlijs),
kas groza Komisijas Regulu (EEK) Nr. 2454/93, kurā izklāstīti īstenošanas noteikumi Padomes Regulai (EEK) Nr. 2913/92 par Kopienas Muitas kodeksa izveidi
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 12. oktobra Regulu (EEK) Nr. 2913/92, ar kuru izveidots Kopienas Muitas kodekss1 un kurā jaunākie grozījumi izdarīti ar Eiropas Parlamenta un Padomes Regulu (EK) Nr. 955/19992, un jo īpaši tās 249. pantu,
(1) tā kā Komisijas Regula (EEK) Nr. 2454/93, kurā jaunākie grozījumi izdarīti ar Regulu (EK) Nr. 502/1999, paredz gadījumus, kuros saskaņā ar Komisijas lēmumu var atļaut ievešanas pārstrādei procedūru vienkāršošanu; tā kā ir lietderīgi mainīt atļaujas piešķiršanas procedūru, kas atļauj atvieglot īpašas trīsstūrveida tirdzniecības plūsmas ar pietiekami lielu iepriekšēja eksporta darbību skaitu;
(2) tā kā transportlīdzekļu pagaidu importam būtu jāapmierina tūrisma vajadzības Kopienas ģeogrāfiskos apgabalos, kas ir atkarīgi no trešo valstu transporta infrastruktūras;
(3) tā kā ekonomisku iemeslu dēļ ir vēlams paplašināt 87. pielikuma sarakstu ar polivinilhlorīda materiāliem, ko izmanto pārstrādei projekcijas ekrānos;
(4) tā kā Regula (EEK) Nr. 2454/93 tādēļ būtu attiecīgi jāgroza;
(5) tā kā šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulu (EEK) Nr. 2454/93 groza šādi.
1. Regulas 601. panta 6. punktu aizstāj ar šādu punktu:
"6. Ja iepriekšējā eksporta summēšanā ir iesaistīta vairāk nekā viena dalībvalsts, 556. panta 2. punktā paredzēto procedūru piemēro mutatis mutandis."
2. 719. panta 11. punktu papildina ar šādu d) apakšpunktu:
"d) vispārējos vai atsevišķos gadījumos, kas nav minēti a), b) un c) apakšpunktā, muitas iestādes var atļaut fiziskām personām, kas ir reģistrētas Kopienas muitas teritorijā, izmantot minētajā teritorijā transportlīdzekli, kas saskaņā ar rakstisku līgumu ir nomāts ārpus šīs teritorijas un kas atbilst 3. punkta c) apakšpunktā izklāstītajiem nosacījumiem. Šāda izmantošanas atļauja ir atkarīga no tā, vai valstis, kur transportlīdzekļi ir nomāti un reģistrēti, saskaņā ar līdzīgiem nosacījumiem atļauj Kopienas muitas teritorijā nomātu un reģistrētu transportlīdzekļu pagaidu importēšanu.
Transportlīdzekli reeksportē vai atdod atpakaļ automobiļu iznomāšanas uzņēmumam, kas ir reģistrēts Kopienas muitas teritorijā, vēlākai reeksportēšanai astoņu dienu laikā pēc līguma stāšanās spēkā. Līgumu uzrāda pēc muitas iestāžu uzaicinājuma."
3. Regulas 87. pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 28. jūlijā

Labels: 8
3
11